Aikuisviihdeyllätyksen löysi ostajan alakouluikäinen poika. Television kautta näkyivät myös yksityishenkilön Facebook- ja Samsung-tilit.

Kaikki eivät ole kovin tarkkoja sen suhteen, mitä tietoja he jättävät palautettavaan tuotteeseen, SATUMAARI VENTELÄ/KL

Mies osti Lahden Gigantista parin tuhannen euron arvoisen television maanantaina. Paketti, jossa televisio myytiin, oli avattu. Myyjä oli kuitenkin painottanut laitteen olleen käyttämätön ja että paketti oli avattu vain tarkastusta varten.

Kotona paljastui, että vastaanotin, joka televisioon liitetään, oli naarmuinen. Suurempi yllätys oli kuitenkin se, että televisiossa näkyi jonkun henkilön Facebook-profiili ja Samsung-tili.

Mies meni käymään tupakalla. Sillä välin hänen alakouluikäinen poikansa oli löytänyt television nettiselaimen sivuhistorian. Sivuhistorian perusteella television aiempi käyttäjä oli hakenut Googlen kautta pornosivuja. Poika törmäsi sivujen materiaaliin.

- Mielestäni televisio olisi pitänyt myydä B-tuotteena ja vähintäänkin tyhjentää sivuhistoria, mies sanoo.

Hän kertoo päässeensä asiassa sopuun Gigantin kanssa.

Laitteet tyhjennetään aina

Lahden Gigantin operaatiopäällikkö Peter Kiukas kertoo, että Gigantilla on todella tarkat rutiinit laitteesta riippumatta, jotta mitään tällaista ei pääsisi tapahtumaan ja että kaikkia asiakkaan tiedot poistetaan kaikista asiakaspalautuksista.

- Oli se tietokone, televisio tai mikä tahansa, niin se tyhjennetään aina täysin, Kiukas sanoo.

- Tässä tapauksessa on käynyt inhimillinen virhe, jonka takia asiakkaalle on mennyt televisio, jossa on ollut hieman sisältöä valmiina, hän jatkaa.

Kiukas ei toistaiseksi kommentoi sitä, mistä virhe on voinut johtua.

Kiukaan mukaan kaikki asiakkaat eivät ole kovin tarkkoja sen suhteen, että mitä tietoja palautettavaan laitteeseen jää. Niinpä vastuu niiden poistamisesta jää Gigantille.

Kiukas kertoo, että tapaus on todella harvinainen.

- Melkein yhtä todennäköistä on voittaa lotossa, hän sanoo.

Tapauksen selvitys on jo alkanut. Myyjän ja koko henkilökunnan kanssa käydään läpi, mitä on tapahtunut. Asian tiimoilta pidetään lisäkoulutusta, jotta vastaava ei toistuisi.